นายกฯหารือคณะเจ้าสัว-CEO ธุรกิจยักษ์ใหญ่บ่ายนี้ เพื่อช่วยขับเคลื่อนประเทศ-ศก.
นายกฯหารือคณะเจ้าสัว-CEO ธุรกิจยักษ์ใหญ่บ่ายนี้ เพื่อช่วยขับเคลื่อนประเทศ-ศก.
3 ธ.ค. 2558

พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เปิดเผยว่า นายสมคิด จาตุศรีพิทักษ์ รองนายกรัฐมนตรี ด้านเศรษฐกิจจะนำคณะนักธุรกิจไทยเข้าพบในช่วงบ่ายวันนี้ ซึ่งเป็นไปตามนโยบายของรัฐบาลเรื่องประชารัฐที่ต้องการให้เกิดความร่วมมือทั้งภาครัฐ ประชาชน ภาคเอกชนและนักธุรกิจ เพื่อช่วยขับเคลื่อนประเทศและเศรษฐกิจ
ทั้งนี้ กลุ่มนักธุรกิจที่เข้าพบนายกฯ วันนี้เป็นธุรกิจขนาดใหญ่ของไทย หลายแสนล้านบาท ที่พร้อมจะให้ความร่วมมือและเข้าใจรัฐบาล ขณะที่รัฐบาลจะช่วยเตรียมการเรื่องข้อกฎหมาย เพื่อช่วยอำนวยความสะดวกในการประกอบธุรกิจ ตามพันธะสัญญาต่างๆ ที่ได้กำหนดไว้
ในโอกาสนี้ จะสอบถามภาคธุรกิจว่ามีความคิดเห็นอย่างไรต่อเรื่องของ TPP เพราะมีหลายประเภทกิจการที่มีส่วนเกี่ยวข้องกับเรื่องนี้ ซึ่งต้องพิจารณาว่าจะคุ้มค่าหรือไม่ หากรัฐจะเข้าร่วม และรัฐบาลจะพิจารณาอย่างรอบคอบ
สำหรับภาคธุรกิจ 24 บริษัท ประกอบด้วย นายทศ จิราธิวัฒน์ ประธานบริษัท กลุ่มเซ็นทรัล, นางศุภลักษณ์ อัมพุช รองประธานกรรมการ บริษัท เดอะมอลล์กรุ๊ป จำกัด, นายธีรพงศ์ จันศิริ ประธานกรรมการบริหาร บมจ.ไทยยูเนี่ยน โฟรเซ่น โปรดักส์, นายชาติศิริ โสภณพนิช กรรมการผู้จัดการใหญ่ และกรรมการบริหาร ธนาคารกรุงเทพ, นายศุภชัย เจียรวนนท์ กรรมการผู้จัดการใหญ่ และประธานคณะผู้บริหาร บมจ.ทรู คอร์ปอเรชั่น
นายฐาปน สิริวัฒนภักดี กรรมการผู้จัดการใหญ่ บมจ.ไทยเบฟเวอเรจ, นายกานต์ ตระกูลฮุน กรรมการผู้จัดการใหญ่ บมจ.ปูนซีเมนต์ไทย, นายพิพัฒน์ พะเนียงเวทย์ ประธานเจ้าหน้าที่บริหาร บมจ.ไทยเพรซิเดนท์ฟูดส์, นายบุญชัย โชควัฒนา ประธานกรรมการ บมจ.สหพัฒนพิบูล, นายอิสระ ว่องกุศลกิจ ประธานกรรมการกลุ่มบริษัท น้ำตาลมิตรผล จำกัด
นายวัฒน์ชัย วิไลลักษณ์ กรรมการบริหาร บมจ.สามารถคอร์ปอเรชั่น, นายวิสุทธิ วิยฐานกรณ์ กรรมการผู้จัดการ บริษัท น้ำมันพืชไทย จำกัด, นายแพทย์สมยศ อนันตประยูร ประธานกรรมการและประธานเจ้าหน้าที่บริหาร บมจ.ดับบลิวเอชเอ คอร์ปอเรชั่น, นายปลิว ตรีวิศวเวทย์ ประธานกรรมการบริหาร บมจ.ช.การช่าง, นายสมชัย เลิศสุทธิวงศ์ ประธานเจ้าหน้าที่บริหาร บมจ. แอดวานซ์ อินโฟร์ เซอร์วิส
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการใหญ่ บมจ.พฤกษา เรียลเอสเตท, นายก่อศักดิ์ ไชยรัศมีศักดิ์ ประธานกรรมการบริหาร บมจ.ซีพี ออลล์, นายฤทธิ์ ธีระโกเมน ประธานเจ้าหน้าที่บริหาร บมจ. เอ็มเค เรสโตรองต์ กรุ๊ป, นายทนง โชติสรยุทธิ์ กรรมการผู้จัดการ บมจ.ซีเอ็ดยูเคชั่น,นายพุฒิพงศ์ ปราสาททองโอสถ กรรมการผู้อำนวยการใหญ่ บมจ.การบินกรุงเทพ
นายสาระ ล่ำซำ กรรมการผู้จัดการและประธานเจ้าหน้าที่บริหาร บมจ. เมืองไทยประกันชีวิต, นายคีรี กาญจนพาส์น ประธานกรรมการ บมจ.บีทีเอส กรุ๊ป โฮลดิ้ง, นายเทวินทร์ วงศ์วานิช ประธานเจ้าหน้าที่บริหารและประธานกรรมการผู้จัดการใหญ่ บมจ.ปตท. และ นายสุพันธ์ มงคลสุธี ประธานสภาอุตสาหกรรมแห่งประเทศไทย      